钦定古今图书集成/明伦汇编/闺媛典/第366卷 > 《泰娘歌》刘禹锡
## 钦定古今图书集成/明伦汇编/闺媛典/第366卷 > 《泰娘歌》刘禹锡

泰娘，本韦尚书家主讴者。初，尚书为吴郡，得之，命乐工诲之琵琶，使之歌且舞，无几何，尽得其术。居一二岁，携之以归京师。京师多新声善工，于是又捐去故技，以新声度曲。而泰娘名字往往见称于贵游之间。元和初，尚书薨于东京，泰娘出居民间，久之，为蕲州刺史张愻所得。其后愻坐事谪居武陵郡。愻卒，泰娘无所归，地荒且远，无有能知其容与艺者，故日抱乐器而哭，其音焦杀以悲。客闻之，为歌其事，以续于《乐府》云。

泰娘家本阊门西，门前绿水环金堤。有时妆成好天
气，走上皋桥折花戏。风流太守韦尚书，路傍忽见停
隼旟。斗量明珠鸟传意，绀幰迎入专城居。长鬟如云
衣似雾，锦茵罗荐承轻步。舞学惊鸿水榭春，歌传上
客兰堂暮。从郎西入帝城中，贵游簪组香帘栊。低鬟
缓视抱明月，纤指破拨生胡风。繁华一旦有消歇，题
“剑无光履声绝。洛阳旧宅生草莱，杜陵萧萧松柏哀。
妆奁虫网厚如茧，博山炉侧倾寒灰。蕲州刺史张公
子，白马新到铜驼里。自言买笑掷黄金，月堕云中从
此始。安知鵩鸟座隅飞，寂寞旅魂招不归。秦嘉镜有
前时结，韩寿香销故箧衣。山城少人江水碧，断柏哀
猿风雨夕。朱弦已绝为知音，云鬓未”秋私自惜。举目
风烟非旧时。梦寻归路多参差。如何将此千行泪，更
洒湘江斑竹枝。